Az előterjesztés **kizárólagos célja** a földművelésügyi miniszter elsőhelyi felelősségi körébe tartozó, környezetvédelmi és természeti erőforrásokkal kapcsolatos rendeleti szintű szabályozás és az általános közigazgatási rendtartásról szóló 2016. évi CL. törvény (a továbbiakban: **Ákr.**) – mint új közigazgatási hatósági eljárási kódex – **összhangjának megteremtése.**

A 2018. január 1-jén hatályba lépő Ákr. új alapokra helyezte a közigazgatási hatósági eljárás rendjét, számos ponton új szemléletet hozva a jelenleg hatályos, a közigazgatási hatósági eljárás és szolgáltatás általános szabályairól szóló 2004. évi CXL. törvényhez képest.

A jelentősen átalakult általános eljárási szabályozásnak való megfelelés biztosítása érdekében elsőként az egyes közigazgatási hatósági eljárásokat szabályozó ágazati törvények felülvizsgálata és az Ákr.-nek való megfelelés érdekében történő módosítása vált szükségessé szintén 2018. január 1-jei hatályba lépéssel: a földművelésügyi miniszter feladatkörébe tartozó ágazatok tekintetében az egyes törvények eljárásjogi szabályozását az általános közigazgatási rendtartásról szóló törvény és a közigazgatási perrendtartásról szóló törvény hatálybalépésével összefüggő egyes törvények módosításáról szóló 2017. évi L. törvény, valamint a halgazdálkodásról és a hal védelméről szóló 2013. évi CII. törvény módosításáról szóló 2017. évi XLII. törvény újította meg.

A jelen előterjesztés az FM elsőhelyi felelősségébe tartozó **környezetvédelmi, halgazdálkodási és vadászattal kapcsolatos rendeleti szintű szabályozás felülvizsgálatára** és a megváltozott eljárásjogi szabályozással való összhang megteremtésére – közelebbről: az új felhatalmazó rendelkezéseknek megfelelő kormányrendeletek megalkotására – **tesz javaslatot**. Az előterjesztés továbbá – a szoros tárgyi összefüggésre tekintettel – tájékoztatás céljából bemutatja a módosításra kerülő miniszteri rendeleti szintű szabályozást is.