

**Jelen előterjesztés csak tervezet, amelynek közigazgatási egyeztetése folyamatban van. A minisztériumok közötti egyeztetés során az előterjesztés koncepcionális kérdései is jelentősen módosulhatnak, ezért jelen formájában nem tekinthető a Kormány álláspontjának.**

**A dokumentum célja a társadalmi egyeztetés elindítása és a jogalkotási folyamat átláthatóvá tétele, amelynek alapján, illetve eredményeként a mellékelt előterjesztés valamennyi tartalmi és formai eleme módosulhat!**

**A tervezet előterjesztője**

A Kormány

…/2017. (….) Korm. rendelete

**a barlangok nyilvántartásáról**

A Kormány a természet védelméről szóló 1996. évi LIII. törvény 85. § (1) bekezdés 17. pontjában kapott felhatalmazás alapján, az Alaptörvény 15. cikk (1) bekezdésében meghatározott feladatkörében eljárva a következőket rendeli el:

**1. §**

(1) A természet védelméről szóló 1996. évi LIII. törvényben (a továbbiakban: Tvt.) meghatározott hatósági nyilvántartás az Országos Barlangnyilvántartás (a továbbiakban: Nyilvántartás), amelynek vezetése a természetvédelemért felelős miniszter által vezetett minisztériumnak (a továbbiakban: Minisztérium) mint adatkezelőnek a feladata.

(2) A Nyilvántartás – a minősített, illetve a Nyilvántartásban szereplő személyes adatok kivételével – nyilvános, valósághűen és hitelesen tanúsítja a benne feltüntetett adatok, jogok és tények (a továbbiakban együtt: adatok) fennállását.

(3) Nem vehető figyelembe, ha valaki arra hivatkozik, hogy a Nyilvántartásban szereplő nyilvános adat fennállásáról nem tudott.

**2. §**

A Nyilvántartás szempontjából barlangnak tekintendő:

a) a [Tvt. 23. §-ának (2) bekezdése](https://www.opten.hu/optijus/lawtext/1430#sid109056) alapján védett, illetve a [Tvt. 24. §-ának (2) bekezdése](https://www.opten.hu/optijus/lawtext/1430#sid117760) alapján fokozottan védetté nyilvánított barlang,

b) a [Tvt. 48. §-ának (2) bekezdése](https://www.opten.hu/optijus/lawtext/1430#sid264960) alapján védetté vagy fokozottan védetté nyilvánított mesterséges üreg (a továbbiakban: védett mesterséges üreg).

**3. §**

(1) A Nyilvántartás a barlangra vonatkozó

a) alapadatokból,

b) az alapadatokhoz kapcsolódó mellékletekből áll.

(2) Az alapadatok, valamint az alapadatokhoz kapcsolódó mellékletek körét e rendelet 1. melléklete tartalmazza.

(3) A Nyilvántartással együtt, de annak nem részeként kell kezelni a barlangokra vonatkozó:

a) a természetvédelmi intézkedésekhez, hatósági eljárásokhoz szükséges, az [(1) bekezdésben](https://www.opten.hu/optijus/lawtext/13906#sid5120) fel nem sorolt szakmai-tudományos és más adatokat;

b) a fokozottan védett, vagy megkülönböztetett védelmet igénylő, illetve a környezeti ártalmak által közvetlenül veszélyeztetett barlangok természeti állapotfelvételét és kezelési tervét;

c) jogszabályon alapuló vagy hatósági engedélyben előírt bejelentések, tervek, szabályzatok, jelentések dokumentumait;

d) 1:1000 méretaránynál részletesebb térképeket (dokumentációt);

e) fotódokumentációt;

f) irodalmat (publikációt, tanulmányt stb.), ennek hiányában azok jegyzékét;

g) mindazon – a Nyilvántartás részét nem képező – adatokat, illetve azok alapjául szolgáló dokumentumokat, tárgyakat, amelyeknek a Nyilvántartással együtt történő megőrzése természetvédelmi szempontból indokolt.

**4. §**

(1) A [3. § (3) bekezdésének b) pontjában](https://www.opten.hu/optijus/lawtext/13906#sid8960) meghatározott természeti állapotfelvételt és kezelési tervet a fokozottan védett vagy megkülönböztetett védelmet igénylő, illetve a környezeti ártalmak által közvetlenül veszélyeztetett barlangokról a barlang bejáratának fekvése szerint illetékes nemzeti park igazgatóságnak (a továbbiakban: igazgatóság) kell elkészítenie.

(2) Az [(1) bekezdés](https://www.opten.hu/optijus/lawtext/13906#sid12288) szerinti természeti állapotfelvételt első alkalommal

a) a barlang fokozottan védetté nyilvánítását kimondó jogszabály hatálybalépését követő 90. napon,

b) a megkülönböztetett védelmet igénylő barlangok esetében ennek a ténynek – az igazgatóság vagy a Minisztérium által történt – megállapítását követő egy éven,

c) a környezeti ártalmak által közvetlenül veszélyeztetett barlangok esetében a veszélyeztetettség tényének – amelynek fennállásáról az igazgatóság a tudomására jutást követő 8 napon belül köteles meggyőződni – az igazgatóság által történt megállapítását követő 30 napon

belül kell elkészíteni.

(3) A természeti állapotfelvétel és a kezelési terv szükség szerint, de legalább tízévente felülvizsgálandó.

(4) A [3. § (3) bekezdés d)](https://www.opten.hu/optijus/lawtext/13906#sid10240) és [e) pontjában](https://www.opten.hu/optijus/lawtext/13906#sid10752) foglalt adatok felvételéről a barlang vagyonkezelője gondoskodik.

(5) A területi természetvédelmi hatóság, az országos természetvédelmi hatóság és az igazgatóság az alapadatok, valamint az alapadatokhoz kapcsolódó mellékletek vonatkozásában a Minisztérium részére adatszolgáltatásra köteles, ha újonnan feltáruló barlangról vagy meglévő barlang adataiban történő változásról szerez tudomást.

**5. §**

(1) A Nyilvántartást kézi és számítógépes nyilvántartási rendszerben is vezetni kell. A Nyilvántartás és más nyilvántartások közötti kapcsolatot a barlang nyilvántartási száma alapján kell biztosítani.

(2) A Nyilvántartás számítógépes nyilvántartási rendszerének illeszkednie kell az Országos Környezetvédelmi Információs Rendszerhez, továbbá a Magyar Nemzeti Vagyonkezelő Zrt. által az állami vagyonról vezetett nyilvántartás adataival való adategyezőséget meg kell teremteni.

**6. §**

(1) A Nyilvántartásban foglalt adatokkal kapcsolatos adatkezelést kizárólag az azok vezetésével, illetve a számítógépes nyilvántartási rendszer kezelésével – munkaköri feladatként – megbízott, a Minisztérium hivatali állományába tartozó kormánytisztviselő végezhet.

(2) A Nyilvántartásba történő bejegyzés során fel kell tüntetni a bejegyzés időpontját, a bejegyző személy nevét és – a számítógépes nyilvántartás kivételével – aláírását.

**7. §**

(1) A Nyilvántartás alapadataiba új adatot bejegyezni, továbbá bejegyzett adatot módosítani, illetve törölni csak

a) jogszabály,

b) jogerős bírósági vagy végleges hatósági határozat,

c) a természetvédelmi hatóság, az igazgatóság vagy a Minisztérium tudomásszerzése

alapján lehet.

(2) Adat bejegyzése, módosítása, törlése alkalmával – a [6. § (2) bekezdésében](https://www.opten.hu/optijus/lawtext/13906#sid22016) foglaltakon túl – be kell jegyezni a Nyilvántartásba az annak alapjául szolgáló jogszabály számát, hatálybalépésének időpontját, vagy a jogerős határozatot kiadó bíróság, vagy a végleges határozatot hozó hatóság nevét, a határozat számát és jogerőre emelkedésének időpontját.

(3) Ha a bejegyzés alapjául az [(1) bekezdés c) pontjában](https://www.opten.hu/optijus/lawtext/13906#sid26880) meghatározott eset szolgál, a Minisztérium a bejegyzés során bizonyítékként helyszíni szemle jegyzőkönyvet vesz figyelembe, kivéve, ha az [(1) bekezdés c) pontja](https://www.opten.hu/optijus/lawtext/13906#sid26880) szerinti tudomásszerzés a Minisztérium nyilvántartás vezetésével megbízott kormánytisztviselője által történt.

(4) A barlang – e rendelet alapján nyilvántartott – adataiban bekövetkezett ingatlan-nyilvántartási adatváltozásról az illetékes ingatlanügyi hatóság a változás ingatlan-nyilvántartási bejegyzéséről szóló határozat egy példányának megküldésével értesíti a Minisztériumot. Az értesítés nem pótolja a határozatnak az általános közigazgatási rendtartásról szóló törvény szerinti közlését.

(5) A Nyilvántartás alapadataihoz kapcsolódó mellékletek tekintetében az [(1)](https://www.opten.hu/optijus/lawtext/13906#sid22528)-[(4) bekezdések](https://www.opten.hu/optijus/lawtext/13906#sid29184) rendelkezéseit azzal az eltéréssel kell alkalmazni, hogy a dokumentumok valóságtartalmáért azok kiállítója tartozik helytállni.

(6) A területi természetvédelmi hatóság, az országos természetvédelmi hatóság a Nyilvántartásba történő bejegyzés céljából köteles megküldeni a Minisztérium számára valamennyi, a [Tvt. 51. § (1)](https://www.opten.hu/optijus/lawtext/1430#sid278784) és [(3) bekezdésében](https://www.opten.hu/optijus/lawtext/1430#sid288000) meghatározott tevékenységekre vonatkozó határozatát és a határozat kiadásának alapjául szolgáló kérelmet, valamint engedélyezési dokumentációt.

**8. §**

(1) A Nyilvántartásból az adatszolgáltatás kérelemre történik. A nyilvántartást kérelemre – a minősített, illetve a személyes adat kivételével – a Minisztérium kijelölt kormánytisztviselőjének jelenlétében bárki megtekintheti, tartalmáról feljegyzést készíthet, vagy arról másolatot kérhet.

(2) Ha az adatszolgáltatás nem másolat készítésével történik, az adatszolgáltatás a Minisztérium által meghatározott formában történik.

(3) Az adatszolgáltatás teljesítésekor a másolatot vagy nyomtatványt a Minisztérium hitelesítési és érvényességi záradékkal látja el.

**9. §**

Ez a rendelet 2018. január 1-jén lép hatályba, rendelkezéseit a folyamatban lévő eljárásokban is alkalmazni kell.

*Melléklet a /2017. Korm. rendelethez*

Az Országos Barlangnyilvántartás alapadatainak és az ehhez kapcsolódó mellékletek köre

1. Alapadatok

I. Azonosító adatok:

A barlang nyilvántartási (kataszteri) száma.

A barlang neve.

A barlang bejárat(ok) EOV koordinátái.

A barlang bejárat(ok) ingatlan-nyilvántartási helyrajzi száma(i).

II. Közigazgatási adatok:

A barlang bejárata(i) szerinti megye neve.

A barlang bejárata(i) szerinti település(ek) neve.

A barlanggal kapcsolatos hatósági ügyekben illetékes természetvédelmi hatóság neve, címe.

III. Védelmi helyzet:

Védetté nyilvánítás ténye és indoka (kizárólag a Tvt. 48. § (2) bekezdés szerinti védett mesterséges üreg esetén).

A barlang fokozottan védetté nyilvánításának ténye, az erről szóló jogszabály címe és száma, továbbá a fokozottan védetté nyilvánítás indoka.

A barlangszakasz gyógybarlanggá nyilvánításának ténye és az erről szóló határozat száma.

A barlang régészeti-őslénytani védettségének ténye és az erről szóló jogszabály vagy határozat száma.

IV. Felszíni területre vonatkozó adatok:

A barlang horizontális és vertikális felszín alatti kiterjedése.

A barlang felszíni területe.

A barlang felszíni területének ingatlan-nyilvántartási helyrajzi száma(i).

A barlang felszíni terület védettségének ténye, az erről szóló jogszabály címe, száma.

A barlang természetvédelmi oltalom alatt nem álló felszíni területére vonatkozó korlátozások, az erről szóló jogszabály vagy határozat száma, tartalma.

V. Kezelési adatok:

A barlang vagyonkezelőjének neve, címe (kivéve a Tvt. 48. § (2) bekezdés szerinti védett mesterséges üreg esetén).

A barlang természetvédelmi kezelését ellátó szerv neve, címe.

A barlang látogathatóságának feltételei.

A barlang lezárásának ténye és indoka.

A barlang kiépítésének ténye, jellege és kiterjedése.

A barlang hasznosításának ténye, jellege, az erről szóló határozat száma, az engedély jogosultjának a neve, címe (székhelye) és az engedély érvényességi ideje.

A barlang kutatásának ténye, jellege, az erről szóló határozat(ok) száma, az engedély(ek) jogosultjának a neve, címe (székhelye) és az engedély(ek) érvényességi ideje.

2. Mellékletek

1. Alapadatok hitelesítő dokumentumai.

2. A barlangok bejáratát jelölő 1:10 000 topográfiai térképek.

3. A barlangok felszín alatti kiterjedését ábrázoló 1:1000-4000 méretarányú térképek.

**A Kormány**

**..../2017. (… …) Korm. rendelete**

**egyes halgazdálkodási eljárásokra vonatkozó szabályokról**

A Kormány

az 1. alcím tekintetében a halgazdálkodásról és a hal védelméről szóló 2013. évi CII. törvény 71. § 1. és 3. pontjában,

a 2. alcím tekintetében a halgazdálkodásról és a hal védelméről szóló 2013. évi CII. törvény 71. § 1. és 4. pontjában,

a 3. alcím tekintetében a halgazdálkodásról és a hal védelméről szóló 2013. évi CII. törvény 71. § 1. és 5. pontjában,

a 4. alcím tekintetében a halgazdálkodásról és a hal védelméről szóló 2013. évi CII. törvény 71. § 1. pontjában

kapott felhatalmazás alapján, az Alaptörvény 15. cikk (1) bekezdésében meghatározott feladatkörében eljárva a következőket rendeli el:

***1. Az egyenáramú elektromos eszközzel végzett, az országos kutatási, valamint az egyéb célú halfogási engedélyezésre vonatkozó rendelkezések***

**1. §**

(1) A halgazdálkodásért felelős miniszter (a továbbiakban: miniszter) által kiadott országos kutatási célú halfogási engedély Magyarország valamennyi halgazdálkodási vízterületén feljogosít halak és más hasznos víziállatok tudományos kutatására, felmérésére és a vizsgálatokhoz szükséges minták gyűjtésére. Védett természeti területen végzett gyűjtés, illetve természetvédelmi oltalom alatt álló halak és más hasznos víziállatok begyűjtése ezen engedélyen túlmenően a természet védelméről szóló törvényben előírt egyéb engedélyek birtokában végezhető.

(2) Az (1) bekezdés szerinti engedéllyel – a halgazdálkodásra jogosulttal egyeztetett mennyiségben – laboratóriumi vizsgálatokhoz hal és más hasznos víziállat minta gyűjthető.

(3) Az (1) bekezdés szerinti engedély kiadására irányuló kérelem tartalmazza:

a) a kutatást végző személy szakmai önéletrajzát, haltani kutatások szempontjából releváns publikációs listáját,

b) a várható kutatási munkatervet, különös tekintettel a nemzetközi vagy hazai kutatási programok keretében megvalósuló kutatásokra,

c) az alkalmazni kívánt eszközök típusát, méretét, mennyiségét, és

d) egyenáramú elektromos eszköz alkalmazása esetén a halgazdálkodásról és a hal védelméről szóló 2013. évi CII. törvény (a továbbiakban: Hhvtv.) 46. § (6) és (7) bekezdésében foglaltakat igazoló dokumentumok másolatát.

(4) A miniszter az (1) bekezdés szerinti engedély kiadására irányuló eljárásban kikéri a Hhvtv. 62. § szerinti testület véleményét.

(5) Országos kutatási célú halfogási tevékenység végzése kizárólag az (1) bekezdés szerinti engedélyben meghatározott eszközök alkalmazásával lehetséges.

(6) Az (5) bekezdés szerinti tevékenységet az engedélyes köteles a tevékenység megkezdése előtt legalább 24 órával bejelenteni az érintett nyilvántartott halgazdálkodási vízterület halgazdálkodásra jogosultjának és a halgazdálkodási hatóságnak az erre szolgáló elektronikus felületen . A bejelentés tartalmazza:

a) a tevékenység időpontjának és helyeinek megjelölését, több napos folyamatos tevékenység esetén a kezdő és a záró napot,

b) a mintaként begyűjteni kívánt halak és más hasznos víziállatok egyedszámát és tervezett össztömegét,

c) a tevékenységhez alkalmazni kívánt eszközöket, valamint

d) a kutatás célját.

(7) Az (5) bekezdés szerinti tevékenységet, ha az védett természeti területet érint, a működési területe szerint érintett nemzeti park igazgatóságnak is be kell jelenteni a (6) bekezdés szerinti módon.

**2. §**

(1) Az országos kutatási célú halfogási tevékenység teljes ideje alatt az abban résztvevők kötelesek jól látható megkülönböztető jelzést viselni, amelyen szerepel a „HALKUTATÁS” felirat.

(2) Az engedélyesnek az országos kutatási célú halfogási tevékenység ideje alatt a helyszínen kell tartózkodnia. A kutatási segédek az engedélyes irányítása alatt bármely, az engedélyben meghatározott eszköz használatában segédkezhetnek, de azokat önállóan csak országos kutatási célú halfogási engedély birtokában használhatják.

(3) A bejelentett utolsó kutatási napot követő 30 napon belül, az erre szolgáló elektronikus felületen keresztül az engedélyesnek egyszerűsített jelentést kell küldenie a halgazdálkodási hatóságnak, a vizsgált nyilvántartott halgazdálkodási vízterület halgazdálkodásra jogosultjának, a miniszter által vezetett minisztériumnak, továbbá – védett természeti területen végzett tevékenység esetén – a működési területe szerint érintett nemzeti park igazgatóságnak. A jelentés tartalmazza:

a) az engedélyes és a kutatási segédek családi és utónevét;

b) az engedélyes és a kutatási segédek munkáltatóját;

c) a tevékenység kezdő és befejező időpontját (év, hó, nap, óra, perc formátumban);

d) a tevékenység helyszínét (halgazdálkodási vízterület megnevezése; földrészlet, vagy km-szelvény, vagy EOV koordináták megadása; térképmásolat csatolása);

e) a kutatás célját;

f) a tevékenységhez alkalmazott eszközöket;

g) a megfogott halak és más hasznos víziállatok fajlistáját, valamint

h) a mintaként begyűjtött és kifogott halak és más hasznos víziállatok kutatási naplóban is rögzített faját, darabszámát és össztömegét.

(4) Ha az engedélyes az e rendeletben, illetve az engedélyben foglalt kötelezettségeinek nem tesz eleget, a halgazdálkodási hatóság a cselekmény súlyára és ismétlődésére tekintettel kezdeményezheti az engedély visszavonását a miniszternél.

(5) Az engedély a kiadásától számított 2 évig érvényes és az engedélyes kérelmére, ha az engedélyes megfelel az engedély meghosszabbításának alapjául szolgáló feltételeknek, további 2 évvel meghosszabbítható.

(6) Az egyenáramú elektromos eszköz érintésvédelmi felülvizsgálaton való megfelelését az (5) bekezdés szerinti időtartam alatt kétévente igazolni kell.

**3. §**

(1) A Hhvtv. 47. § (2) bekezdésében – az a) pont kivételével – felsoroltak szerinti célból történő halfogásra irányuló tevékenység végzésére, ha ahhoz egyenáramú elektromos eszköz használata is szükséges, a miniszter egyenáramú elektromos eszköz használatával történő halfogási tevékenység végzésére vonatkozó engedélyt adhat ki a tevékenység jellegéhez igazodó időtartamra.

(2) Az (1) bekezdés szerinti engedély iránti kérelem tartalmazza:

a) a tevékenységet végző személy családi és utónevét,

b) a tevékenységgel érintett halgazdálkodási vízterület adatait (a halgazdálkodási vízterület megnevezése és nyilvántartott halgazdálkodási vízterület esetében víztérkódja),

c) a tevékenység tervezett időpontját, illetve időtartamát,

d) a tervezett tevékenység leírását és az ahhoz használni kívánt egyenáramú elektromos eszköz ismertetését (gyártmány, típus, gyártási szám),

e) a Hhvtv. 46. § (6) és (7) bekezdésében foglaltakat igazoló dokumentumok másolatát,

f) a tevékenységgel érintett nyilvántartott halgazdálkodási vízterület halgazdálkodásra jogosultjának hozzájáruló nyilatkozatát.

(3) A miniszter az (1) bekezdés szerinti engedély kiadására irányuló eljárásban kikéri a Hhvtv. 62. § szerinti testület véleményét.

(4) Az engedélyes köteles az (1) bekezdés szerinti engedély alapján végezni kívánt tevékenységet annak megkezdése előtt legalább 24 órával bejelenteni az érintett nyilvántartott halgazdálkodási vízterület halgazdálkodásra jogosultjának és a halgazdálkodási hatóságnak az erre szolgáló elektronikus felületen. A bejelentés tartalmazza:

a) a tevékenység időpontjának és helyeinek megjelölését, több napos folyamatos tevékenység esetén a kezdő és a záró napot,

b) a begyűjteni kívánt halak és más hasznos víziállatok egyedszámát és tervezett össztömegét,

c) a tevékenységhez alkalmazni kívánt eszközöket, valamint

d) a tevékenység célját.

(5) A (4) bekezdés szerinti tevékenységet, ha az védett természeti területet érint, a működési területe szerint érintett nemzeti park igazgatóságnak is be kell jelenteni a (4) bekezdés szerinti módon.

(6) A tevékenység végzésére bejelentett utolsó napot követő 30 napon belül az engedélyesnek az erre szolgáló elektronikus felületen keresztül egyszerűsített jelentést kell küldenie a halgazdálkodási hatóságnak, a tevékenység által érintett halgazdálkodási vízterület halgazdálkodásra jogosultjának, a miniszter által vezetett minisztériumnak, valamint – védett természeti területen végzett tevékenység esetén – a működési területe szerint érintett nemzeti park igazgatóságnak. A jelentés tartalmazza:

a) az egyenáramú elektromos eszközt használó személy vagy személyek nevét, munkáltatóját;

b) a tevékenység kezdő és befejező időpontját (év, hó, nap, óra, perc formátumban);

c) a tevékenység helyszínét (halgazdálkodási vízterület megnevezése; földrészlet, vagy km-szelvény, vagy EOV koordináták megadása; térképmásolat csatolása);

d) a tevékenység célját;

e) a tevékenységhez alkalmazott eszközöket;

f) a megfogott halak és más hasznos víziállatok fajlistáját, valamint

g) a begyűjtött és kifogott halak és más hasznos víziállatok faját, darabszámát és össztömegét.

(7) Ha az engedélyes az e rendeletben, illetve az engedélyben foglalt kötelezettségeinek nem tesz eleget, a halgazdálkodási hatóság a cselekmény súlyára és ismétlődésére tekintettel kezdeményezheti az egyenáramú elektromos eszköz használatára vonatkozó engedély visszavonását a miniszternél.

(8) A Hhvtv. 47. § (2) bekezdésében felsorolt esetekben egyenáramú elektromos eszköz használatára vonatkozó engedély az engedélyező határozatban szereplő időtartamra és nyilvántartott halgazdálkodási vízterületre érvényes. Az időtartam nem haladhatja meg az 1 naptári évet.

(9) Az (1) bekezdés szerinti, egyenáramú elektromos eszközzel végzett halfogási tevékenység teljes ideje alatt az abban résztvevők kötelesek jól látható megkülönböztető jelzést viselni, amelyen szerepel az „ELEKTROMOS HALÁSZAT” felirat.

**4. §**

(1) Az egyenáramú elektromos eszköz minősítési-üzembehelyezési vizsgáztatását és elektromos érintésvédelmi felülvizsgálatát elvégezni jogosult szervezetek:

a) Nemzeti Agrárkutatási és Innovációs Központ Halászati Kutatóintézet (a továbbiakban: NAIK HAKI);

b) Jávorka Sándor Mezőgazdasági és Élelmiszeripari Szakgimnázium, Szakközépiskola és Kollégium.

(2) Az (1) bekezdés szerinti szervezet az egyenáramú elektromos eszköz minősítési-üzembehelyezési vizsgáját, valamint elektromos érintésvédelmi felülvizsgálatát igazoló valamennyi iratot a kiállítástól számított 15 napon belül az erre szolgáló elektronikus felületen megküldi a miniszternek.

(3) Az egyenáramú elektromos eszköz Hhvtv. 46. § (7) bekezdése szerinti nyilvántartásba vételére, továbbá az eszköz nyilvántartásból való törlésére, valamint az eszköz nyilvántartott adatainak módosítására irányuló kérelem kizárólag az erre szolgáló elektronikus felületen nyújtható be a miniszternek.

(4) Az országos kutatási célú halfogási engedély kiadására, meghosszabbítására, illetve módosítására, valamint a meghatározott halgazdálkodási vízterületeken egyenáramú elektromos eszköz használatával történő halfogásra jogosító engedély kiadására irányuló kérelem kizárólag az erre szolgáló elektronikus felületen nyújtható be a miniszternek.

**5. §**

(1) Őshonos halnak nyilvántartott halgazdálkodási vízterületről mesterséges szaporítás céljából történő kifogásának engedélyezése során a határozatban meg kell határozni:

a) a kifogható mérettartományt,

b) az egyedszámot,

c) a kifogások helyét és időpontját,

d) a mesterséges szaporítás célját,

e) a halak szaporítására szolgáló halkeltető állomást és a tartásukra szolgáló haltermelési létesítményt,

f) a kifogás során használható módszereket és eszközöket,

g) az elvégzett munkával kapcsolatos beszámolási, jelentési kötelezettség teljesítésének módját és határidejét.

(2) Az (1) bekezdés szerinti engedély kizárólag kutatási vagy haltermelési célból adható meg. A haltermelési célból kiadott engedélyben meg kell határozni a mesterséges szaporításból származó és visszatelepítendő tenyészhal és ivadék mennyiségét.

(3) Fajlagos tilalmi időben a tilalmi időszakkal érintett halfaj egyedeinek kifogása nem engedélyezhető.

(4) A halgazdálkodási hatóság az (1) bekezdés szerinti engedélyt tájékoztatás céljából megküldi a Nemzeti Élelmiszerlánc-biztonsági Hivatal részére.

***2. A halgazdálkodási vízterület különleges rendeltetésűvé nyilvánítására irányuló eljárás***

**6. §**

(1) A halgazdálkodási vízterület különleges rendeltetésűvé nyilvánítására irányuló eljárást a miniszter hivatalból vagy kérelem alapján indítja meg.

(2) A halgazdálkodási vízterület különleges rendeltetésűvé nyilvánítására irányuló eljárás hivatalból történő megindítása esetén az eljárás megindításának, kérelemre induló eljárás esetén a különleges rendeltetésűvé nyilvánításnak előfeltétele a miniszter írásbeli hozzájárulása. A hozzájárulást a miniszter a [Hhvtv.](https://www.opten.hu/optijus/lawtext/229524/tvalid/2017.1.1./tsid/256) [16. § (6) bekezdésében](https://www.opten.hu/optijus/lawtext/229524/tvalid/2017.1.1./tsid/60160) foglalt valamely közérdek fennállása esetén adhatja meg.

(3) A halgazdálkodási vízterület különleges rendeltetésűvé nyilvánítására irányuló eljárást a halgazdálkodási, a természetvédelmi és a vízvédelmi hatóság kezdeményezése alapján a miniszter hivatalból indíthatja meg.

(4) A halgazdálkodási vízterület különleges rendeltetésűvé nyilvánítását kérelmezheti:

a) az állam tulajdonában lévő halgazdálkodási vízterület esetében

aa) a helyi önkormányzat,

ab) a halat vagy más hasznos víziállatot, illetve azok élőhelyét érintő tudományos vizsgálatokat végző kutatóintézet és felsőoktatási intézmény,

ac) a vagyonkezelő és halgazdálkodásra jogosult állami erdőgazdasági társaság vagy nemzeti park igazgatóság,

b) egyéb, az [a) pontban](https://www.opten.hu/optijus/lawtext/1023542#sid3328) meghatározottak közé nem tartozó halgazdálkodási vízterület esetében az [a) pontban](https://www.opten.hu/optijus/lawtext/1023542#sid3328) felsoroltak mellett az érintett ingatlan vagy ingatlanok tulajdonosa vagy tulajdonosai.

(5) A kérelemnek tartalmaznia kell a [8. § (2) bekezdése](https://www.opten.hu/optijus/lawtext/1023542/listid/1491294923490#sid9984) szerinti valamely közérdek megjelölését, a védelemre javasolt értékek felsorolását, azok tudományos, természeti, társadalmi, turisztikai jelentőségét, továbbá a különleges rendeltetésűvé nyilvánítás várható hatásait, különösen a halgazdálkodási hatásokat.

(6) A kérelemhez csatolni kell

a) nem nyilvántartott halgazdálkodási vízterület esetén az annak egyértelmű azonosítását lehetővé tevő térképmellékletet a vízterület határainak megjelölésével, valamint a vízterület medrével érintett ingatlan vagy ingatlanok helyrajzi számát,

b) nyilvántartott halgazdálkodási vízterület esetén annak megnevezését és víztérkódját.

**7. §**

(1) Nem nyilvántartott halgazdálkodási vízterület esetén a miniszter a különleges rendeltetésűvé nyilvánításra vonatkozó eljárás megindítását követően haladéktalanul megkeresi a halgazdálkodási vízterület fekvése szerint illetékes halgazdálkodási hatóságot a nem nyilvántartott halgazdálkodási vízterület nyilvántartásba vétele érdekében.

(2) A halgazdálkodási hatóság az (1) bekezdés szerinti nyilvántartásba vétel során a különleges rendeltetést jelző víztérkóddal veszi nyilvántartásba a halgazdálkodási vízterületet.

(3) Az [(1) bekezdésben](https://www.opten.hu/optijus/lawtext/1023542#sid7936) foglalt eljárás lefolytatását követően, ha a különleges rendeltetésűvé nyilvánítás nem történik meg, a miniszter haladéktalanul megkeresi a halgazdálkodási vízterület fekvése szerint illetékes halgazdálkodási hatóságot a halgazdálkodási vízterület nyilvántartásból történő törlése érdekében.

**8. §**

(1) A miniszter a halgazdálkodási vízterületet a [(2) bekezdésben](https://www.opten.hu/optijus/lawtext/1023542#sid9984) felsorolt szempontokhoz rendelt valamely ok fennállása alapján határozatával különleges rendeltetésűvé nyilvánítja.

(2) A halgazdálkodási vízterület különleges rendeltetésűvé nyilvánítható

a) a génállomány megőrzése érdekében, amennyiben

aa) a halgazdálkodási vízterület olyan őshonos halfaj, illetve más hasznos víziállat élőhelye, melynek genetikai állománya különleges védelemre szorul, vagy az adott faj állományának országos szintű visszaszorulása vagy hibridizációja miatt,

ab) egy vagy több őshonos halfaj, illetve más hasznos víziállat adott halgazdálkodási vízterületen élő alfaja, fajtája, ökotípusa vagy helyi formája különleges védelemre szorul, vagy

ac) a halgazdálkodási vízterület olyan őshonos halfajokban gazdag halegyüttes, illetve más hasznos víziállat élőhelye, ahol a fauna összes genetikai állománya egyedülállóan kimagasló értéket képvisel;

b) a természetvédelmi érdekek érvényesítése miatt, amennyiben

ba) a halgazdálkodási vízterület megközelítésének korlátozása vagy a horgászat, halászat időben, illetve térben való korlátozása szükséges valamely kimagasló természeti érték megóvásához,

bb) a halgazdálkodási vízterületen a haltelepítés végzése, korlátozása vagy tilalma szükséges valamely kimagasló természeti érték védelme miatt,

bc) a halgazdálkodási vízterület őshonos veszélyeztetett halfaj, illetve más hasznos víziállat élőhelye, különös tekintettel a fokozottan védett fajokra és a közösségi jelentőségű fajokra,

bd) a halgazdálkodási vízterület természetes állapotú, ökológiai szempontból különösen sérülékeny,

be) a halgazdálkodási vízterület az őshonos veszélyeztetett halak, illetve más hasznos víziállatok vándorlásában különleges jelentőséggel bír, vagy

bf) a halgazdálkodási vízterületről kipusztult őshonos halfaj, illetve más hasznos víziállat eredményes visszatelepítése indokolja;

c) oktatási és kutatási célból, amennyiben

ca) a halgazdálkodási vízterületen olyan kutatási tevékenység folyik, mely a halászat, a horgászat, illetve a haltelepítés korlátozását igényli,

cb) a halgazdálkodási vízterület a vízi életközösséggel kapcsolatos természetes folyamatok oktatási, kutatási, illetve ismeretterjesztési célú bemutatására különösen alkalmas,

cc) a halgazdálkodási vízterület halgazdálkodási joga kutatóintézetet vagy felsőoktatási intézményt illet meg, vagy

cd) a halgazdálkodási vízterületen új, környezetbarát halászati vagy horgászati hasznosítási móddal kapcsolatos kutatás folyik;

d) országos jelentőségű turisztikai érdekek érvényesítése miatt, amennyiben

da) a halgazdálkodási vízterületen történő horgászturisztikai fejlesztés az országosan vagy regionálisan kiemelt térség érdeke,

db) a halgazdálkodási vízterület jelentős természetes fürdővízként különleges halgazdálkodási kezelést igényel, vagy

dc) a halgazdálkodási vízterület kimagasló tájképi, természeti értéke olyan turisztikai vonzerő, melynek fenntartása különleges halgazdálkodási kezelést igényel.

**9. §**

(1) A halgazdálkodási vízterület különleges rendeltetésűvé nyilvánítása nem korlátozhatja a védelemvezető által elrendelt ár- és belvíz-védekezési, illetve vízminőségi kárelhárítási munkálatokat.

(2) Adott halgazdálkodási vízterület különleges rendeltetésűvé nyilvánításakor, ha a vízjogi engedélyben nem elsődleges hasznosítási módként került meghatározásra a halgazdálkodás, akkor az elsődleges hasznosításra, funkcióra, azok ellátásához szükséges tevékenységekre vonatkozó korlátozás a különleges rendeltetés keretében nem kerülhet meghatározásra.

(3) A különleges rendeltetésűvé nyilvánított halgazdálkodási vízterület halgazdálkodási hasznosítása során figyelembe kell venni a [Hhvtv. 5. §](https://www.opten.hu/optijus/lawtext/229524#sid22528)-a szerinti rendelkezéseket.

**10. §**

A miniszter a halgazdálkodási vízterület különleges rendeltetésűvé nyilvánítására irányuló eljárásban a Hhvtv. 62. §-a szerinti testület véleményét kikéri.

**11. §**

(1) A miniszter határozata tartalmazza a 8[. § (2) bekezdésében](https://www.opten.hu/optijus/lawtext/1023542#sid9984) meghatározott, a halgazdálkodási vízterület különleges rendeltetésűvé nyilvánítását megalapozó szempontot, továbbá a Hhvtv.-ben foglaltaknak megfelelő, az adott halgazdálkodási vízterületre vonatkozó halgazdálkodási előírásokat, amelynek keretében

a) az őshonos halfajokra jogszabályban meghatározott tilalmi időt meghosszabbíthatja, illetve megrövidítheti,

b) az őshonos halfajokra további méret-, illetve mennyiségi korlátozást írhat elő, vagy ezek alól a halgazdálkodási vízterületre vagy annak egy részére meghatározott időtartamra felmentést engedélyezhet,

c) általános halászati, illetve horgászati tilalmat rendelhet el, valamint

d) hallépcső létesítését és működtetését írhatja elő.

(2) A miniszter az [(1) bekezdés](https://www.opten.hu/optijus/lawtext/1023542#sid23040) szerinti határozatát közli a halgazdálkodási vízterület fekvése szerint illetékes halgazdálkodási hatósággal, valamint természetvédelmi jellegű közérdek alapján hozott határozat esetében az illetékes természetvédelmi hatósággal.

(3) Ha az [(1) bekezdés](https://www.opten.hu/optijus/lawtext/1023542#sid23040) szerinti határozat vízilétesítmény létesítését, működtetését érinti, a miniszter a határozatot közli a vízilétesítmény vízjogi engedélyesével, valamint a vízilétesítménnyel érintett ingatlan tulajdonosával illetve vagyonkezelőjével.

**12. §**

A 11[. §](https://www.opten.hu/optijus/lawtext/1023542#sid23040) szerinti határozat alapján a halgazdálkodási vízterület fekvése szerint illetékes halgazdálkodási hatóság a különleges rendeltetés tényét haladéktalanul bejegyzi a halgazdálkodási vízterületek nyilvántartásába, illetve a nyilvántartást a különleges rendeltetést jelző víztérkódra módosítja.

**13. §**

(1) A különleges rendeltetésűvé nyilvánítást a miniszter annak megállapítása érdekében, hogy a különleges rendeltetésűvé nyilvánítás oka továbbra is fennáll-e, felülvizsgálja:

a) a fenntartás megvizsgálására irányuló kérelem esetén,

b) az államot megillető halgazdálkodási jog vagyonkezelésbe adása esetén a vagyonkezelési szerződés megszűnésekor,

c) ha az [a)](https://www.opten.hu/optijus/lawtext/1023542#sid28416) és [b) pont](https://www.opten.hu/optijus/lawtext/1023542#sid28928) alapján felülvizsgálat nem történt, a különleges rendeltetésűvé nyilvánítástól számított 5 év elteltével.

(2) A miniszter a felülvizsgálat eredménye alapján, a Hhvtv. 62. §-ában meghatározott testület véleményének kikérését követően döntést hoz arra vonatkozóan, hogy az adott nyilvántartott halgazdálkodási vízterület különleges rendeltetésűvé nyilvánításának fenntartása indokolt-e.

(3) Ha a felülvizsgálat eredménye alapján megállapítható, hogy a különleges rendeltetésűvé nyilvánítás oka

a) időközben megszűnt, a miniszter az adott nyilvántartott halgazdálkodási vízterület különleges rendeltetésűvé nyilvánítását visszavonja,

b) továbbra is fennáll, a miniszter az adott nyilvántartott halgazdálkodási vízterület különleges rendeltetésűvé nyilvánítását fenntartja.

(4) A miniszter a nyilvántartott halgazdálkodási vízterület különleges rendeltetésűvé nyilvánítását visszavonó, illetve fenntartó határozatát közli a 11[. § (2)](https://www.opten.hu/optijus/lawtext/1023542#sid26112)-[(3) bekezdése](https://www.opten.hu/optijus/lawtext/1023542#sid26624) szerinti érintettekkel.

(5) A különleges rendeltetésűvé nyilvánítás visszavonása az államot megillető halgazdálkodási jog átengedésére irányuló haszonbérleti vagy vagyonkezelési szerződésre joghatással nem bír.

**14. §**

(1) Azon a különleges rendeltetésűvé nyilvánított halgazdálkodási vízterületen, ahol a halgazdálkodási vízterület fekvése szerint illetékes halgazdálkodási hatóság a különleges rendeltetésűvé nyilvánítást megelőzően jóváhagyott halgazdálkodási tervet, a különleges rendeltetésűvé nyilvánítástól számított 90 napon belül a halgazdálkodási tervet felülvizsgálja abból a célból, hogy az tartalmazza-e a különleges rendeltetésűvé nyilvánításra okot adó közérdek miatt szükséges előírásokat.

(2) A halgazdálkodási tervet a halgazdálkodási vízterület fekvése szerint illetékes halgazdálkodási hatóság felülvizsgálja abban az esetben is, ha a miniszter a különleges rendeltetésűvé nyilvánítást visszavonta.

(3) Az [(1)](https://www.opten.hu/optijus/lawtext/1023542#sid33024)-[(2) bekezdésben](https://www.opten.hu/optijus/lawtext/1023542#sid33792) meghatározott felülvizsgálat eredménye alapján a halgazdálkodási vízterület fekvése szerint illetékes halgazdálkodási hatóság a különleges rendeltetésűvé nyilvánított halgazdálkodási vízterületre vonatkozóan

a) ha a korábban jóváhagyott halgazdálkodási terv módosítás nélkül megfelel a halgazdálkodási hatósági előírásoknak, a halgazdálkodási terv változatlan formában történő érvényességéről a halgazdálkodásra jogosultat értesíti,

b) ha a korábban jóváhagyott halgazdálkodási tervben foglaltakhoz képest eltérés következett be, a halgazdálkodásra jogosultat határozatában kötelezi a halgazdálkodási terv módosítására, vagy ha a halgazdálkodásra jogosult e kötelezettségét határidőre nem teljesíti, a halgazdálkodási tervet hivatalból módosítja.

***3. A halgazdálkodási kíméleti terület kijelölésére irányuló eljárás***

**15. §**

(1) A halgazdálkodási hatóság a vermelő- és ívóhelyek ökológiai szerepének külön vizsgálata nélkül halgazdálkodási kíméleti területet (a továbbiakban: kíméleti terület) jelöl ki

a) a 200 ha-nál nagyobb vízterületű vagy

b) folyóvíz esetén a 20 kilométernél hosszabb

nyilvántartott halgazdálkodási vízterületeken.

(2) A kíméleti terület kijelölése iránti eljárást az (1) bekezdés szerinti esetkörben a halgazdálkodásra jogosultnak kell kérelmeznie. Ha a nyilvántartott halgazdálkodási vízterület nem éri el az (1) bekezdésben foglalt méretküszöböt, a kíméleti terület kijelölése a Hhvtv.-ben foglalt feltételek fennállása esetén kérelmezhető, vagy a kijelölést a halgazdálkodási hatóság hivatalból végzi el.

(3) A kíméleti terület kijelölésére irányuló kérelemhez az agrárgazdasági és agrár-vidékfejlesztési szakterületeken a szakértői tevékenység végzésének feltételeiről szóló miniszteri rendelet szerinti szakértői névjegyzékben szereplő halászati szakértő, vagy az 1. § (1) bekezdés szerinti országos kutatási célú halfogási engedéllyel rendelkező személy által készített, a kíméleti terület helyét és méretét alátámasztó véleményt kell mellékelni.

(4) Ha a kijelölés iránti eljárásra hivatalból kerül sor, a halgazdálkodási hatóság szakértőként a szakértői névjegyzékben szereplő halászati szakértőt vagy országos kutatási célú halfogási engedéllyel rendelkező személyt vesz igénybe. A szakértői közreműködés a kíméleti terület helyének és méretének megállapítására terjed ki.

(5) A kíméleti területeket a halgazdálkodási hatóság, valamint az Országos Halgazdálkodási Adattár

a) a kíméleti területet kijelölő EOV koordinátákra,

b) a kíméleti területként kijelölt vízterület méretére és

c) a kíméleti terület vermelő- vagy ívóhelyként történő kijelölésére

vonatkozó adatokkal tartja nyilván.

(6) A kíméleti terület meghatározott nyilvántartott halgazdálkodási vízterület szakaszokra vagy részekre, ötéves időtartamra jelölhető ki. A kíméleti terület kijelölése hivatalból vagy kérelemre újabb ötéves időszakra meghosszabbítható. A kíméleti terület kijelölése a halgazdálkodásra jogosult kérelmére módosítható.

**16. §**

(1) A kíméleti területre érvényes tilalmak és korlátozások megismertetéséről a halgazdálkodásra jogosult köteles gondoskodni.

(2) A halgazdálkodásra jogosult a területi jegyen vagy a területi jeggyel együtt átadott nyomtatott tájékoztatóban gondoskodik a kíméleti terület határai részletes leírásának, valamint a kíméleti területre vonatkozó halfogási tilalom időbeli hatályának megismertetéséről.

(3) A kíméleti területként kijelölt vermelőhelyen legalább november 15-től február 28-ig, ívóhelyen legalább március 1-jétől június 15-ig tartó általános halászati és horgászati tilalmat kell elrendelni. A tilalom nem érinti az őshonos halállományt veszélyeztető, tájidegen, idegenhonos inváziós halfajok gyérítése érdekében a halgazdálkodásra jogosult által végzett tevékenységeket.

***4. Egyéb eljárási rendelkezések***

**17. §**

(1) A tömeges hal-, illetve más hasznos víziállat-pusztulás észlelése esetén a vízszennyezés vizsgálata érdekében végzett mintavételezés és laborvizsgálat, valamint a halpusztulás kivizsgálása körében felmerült további költségek eljárási költségnek minősülnek.

(2) A halgazdálkodási hatóság a Hhvtv. 40. § (1) bekezdése alapján feljogosított szervezet által a fogási naplók adatfeldolgozására irányuló tevékenységét mintavételi eljáráson alapuló módszerrel ellenőrzi.

(3) Az ötéves halgazdálkodási tervet az előző halgazdálkodási terv lejáratát megelőzően legalább 90 nappal kell a halgazdálkodási hatósághoz benyújtani.

**18. §**

(1) A Hhvtv. 52. § (2) bekezdése szerinti ellenőrzés során a halgazdálkodási hatóság ellenőrzi a telepíteni kívánt halfajokat, azok mennyiségét, az állategészségügyi dokumentumok meglétét, a hal származására, eredetére vonatkozó igazolásokat.

(3) A halgazdálkodási hatóság az (1) bekezdés szerinti ellenőrzése során a telepítendő haltételből mintát vehet, és azt a területileg illetékes állategészségügyi hatóságnak további vizsgálat céljából átvételi elismervény ellenében átadhatja.

***5. Záró rendelkezések***

**19. §**

Ez a rendelet 2018. január 1-jén lép hatályba, rendelkezéseit a folyamatban lévő eljárásokban is alkalmazni kell.

**A Kormány**

**..../2017. (… …) Korm. rendelete**

**egyes vadgazdálkodási eljárásokra vonatkozó szabályokról**

A Kormány a vad védelméről, a vadgazdálkodásról, valamint a vadászatról szóló 1996. évi LV. törvény 100. § (3) bekezdés a) pontjában kapott felhatalmazás alapján, az Alaptörvény 15. cikk (1) bekezdésében meghatározott feladatkörében eljárva, a következőket rendeli el:

**1. §**

Vadaskert, vadaspark, vadfarm létesítésének engedélyezéséről, illetve az engedélyben foglaltak felülvizsgálatáról az országos illetékességű vadászati hatóság a vad védelméről, a vadgazdálkodásról, valamint a vadászatról szóló 1996. évi LV. törvényben (a továbbiakban: Vtv.) előírt eljárás szerinti döntés meghozatalához a vadaspark, vadaskert, vadfarm fekvése szerint illetékes vadászati hatóság véleményét kikéri.

**2. §**

A vadaskertben tartott vadállomány hasznosítását a vadászati hatóság – a létesítési engedélyben meghatározottak, továbbá az éves vadgazdálkodási terv szempontjai szerint – vadászati évenként engedélyezi. Az engedélyben meghatározza a vad vadaskertbe történő kiengedésének, hasznosításának tervszámait, amelyhez kizárólag vadaskerti felhasználásra, külön „Z” (zárttéri) megjelölésű azonosító jelet ad ki.

**3. §**

A vadasparkban történő vadállomány-szabályozó vadászatról szóló engedélyben meg kell határozni az állományszabályozó vadászattal érintett vad faját, ivarát, korosztályát, a vadászat módját, időpontját, valamint az állományszabályozást végrehajtó személyeket.

**4. §**

A hatósági vadászat elrendeléséről szóló határozatban a vadászati hatóságnak meg kell határoznia a vadászat feltételeit:

a) az elejthető vadfajok körét,

b) az elejtés módját, eszközeit,

c) a hatósági vadászat rendjét,

d) a hatósági vadászatot irányító tájegységi fővadász személyét,

e)a hatósági vadászat elrendelésének okait.

**5. §**

(1) A fácántyúk vadászatára vonatkozó, miniszteri rendeletben meghatározott engedélyben meg kell határozni

a) a kibocsátás feltételeit,

b) a hasznosítás mértékét és feltételeit,

c) a vadászat kibocsátóhelytől mért körzetét.

(2) A fogoly zárttéri tartásának és kibocsátásának feltételeit meghatározó, miniszteri rendeletben meghatározott engedélyben meg kell határozni

a) a kibocsátás feltételeit,

b) a hasznosítás mértékét,

c) a vadászat kibocsátóhelytől mért körzetét.

(3) A (2) bekezdés b) pontja szerinti mérték legfeljebb negyven százalék lehet.

**6. §**

A Vtv. 65. § (1) bekezdésében foglaltak szerint a vadászjegyet vagy a vadászati engedélyt visszavonó határozatában a vadászati hatóság köteles rendelkezni a visszavonás időtartamáról is.

**7. §**

Az elhullott vagy egyéb nem közvetlen elejtésből származó trófea, illetve hullott agancs kiviteléhez szükséges engedély tartalmazza:

a) a vadászható vadfaj megnevezését,

b) a trófea (agancs) mennyiségét,

c) a trófea (agancs) megjelölését (azonosító jel, kísérőokmány száma).

**8. §**

A vadászati, az erdészeti, valamint a természetvédelmi hatósági feladatokat ellátó kormánytisztviselő nem járhat el olyan vadászatra jogosult hatósági ügyében, ahol az eljárás kezdetét megelőzően, egy éven belül a vadászatra jogosult által meghívott vendégvadászként vagy tagként vadászott.

**9. §**

Ez a rendelet 2018. január 1-jén lép hatályba, rendelkezéseit a folyamatban lévő eljárásokban is alkalmazni kell.

**A földművelésügyi miniszter**

**…/2017. (… …)**

**FM rendelete**

**Az általános közigazgatási rendtartásról szóló 2016. évi CL. törvény hatálybalépésével összefüggésben egyes környezetvédelmi, hal- és vadgazdálkodási tárgyú miniszteri rendeletek módosításáról**

A természet védelméről szóló 1996. évi LIII. törvény 85. § (2) bekezdés 28. pontjában,

a 2. alcím tekintetében a természet védelméről szóló 1996. évi LIII. törvény 85. § (2) bekezdés 30. pontjában,

a 3. alcím tekintetében a természet védelméről szóló 1996. évi LIII. törvény 85. § (2) bekezdés 21. pontjában,

a 4. alcím tekintetében a vad védelméről, a vadgazdálkodásról, valamint a vadászatról szóló 1996. évi LV. törvény 100. § (1) bekezdés c) pont 11., 17. és 20-21. alpontjában,

az 5. alcím tekintetében a természet védelméről szóló 1996. évi LIII. törvény 85. § (2) bekezdés 17. pontjában,

a 6. alcím tekintetében a hulladékról szóló 2012. évi CLXXXV. törvény 88. § (2) bekezdés 3. pontjában,

a 7. alcím tekintetében a környezet védelmének általános szabályairól szóló 1995. évi LIII. törvény 110. § (15) bekezdés c) pontjában,

a 8. alcím tekintetében a környezet védelmének általános szabályairól szóló 1995. évi LIII. törvény 110. § (8) bekezdés g) pontjában,

a 9. alcím tekintetében a vad védelméről, a vadgazdálkodásról, valamint a vadászatról szóló 1996. évi LV. törvény 100. § (1) bekezdés c) pont 9. alpontjában,

a 10. alcím tekintetében a halgazdálkodásról és a hal védelméről szóló 2013. évi CII. törvény 72. § (1) bekezdés 11. és 34. pontjában,

a 11. alcím tekintetében a környezet védelmének általános szabályairól szóló 1995. évi LIII. törvény 110. § (15) bekezdésében,

a 12. alcím tekintetében a hulladékról szóló 2012. évi CLXXXV. törvény 88. § (2) bekezdés 4. pontjában

kapott felhatalmazás alapján,

az 1-3. és 5. alcím tekintetében a Kormány tagjainak feladat- és hatásköréről szóló 152/2014. (VI. 6.) Korm. rendelet 65. § 9. pontjában,

a 4. és 9. alcím tekintetében a Kormány tagjainak feladat- és hatásköréről szóló 152/2014. (VI. 6.) Korm. rendelet 65. § 11. pontjában,

a 6-8. és 11-12. alcím tekintetében a Kormány tagjainak feladat- és hatásköréről szóló 152/2014. (VI. 6.) Korm. rendelet 65. § 8. pontjában,

a 10. alcím tekintetében a Kormány tagjainak feladat- és hatásköréről szóló 152/2014. (VI. 6.) Korm. rendelet 65. § 6. pontjában,

meghatározott feladatkörömben eljárva,

a következőket rendelem el:

***1. A védett természeti területek és értékek nyilvántartásáról szóló 13/1997. (V. 28.) KTM rendelet módosítása***

**1. §**

Hatályát veszti a védett természeti területek és értékek nyilvántartásáról szóló 13/1997. (V. 28.) KTM rendelet

a) 1. § (1) bekezdésében a „hatósági”,

b) 1. § (3) bekezdésében az „és hitelesen”

szövegrész.

***2.*** ***Az elkobzott védett természeti értékekkel kapcsolatos intézkedésekről szóló 19/1997. (VII. 4.) KTM rendelet módosítása***

**2. §**

Az elkobzott védett természeti értékekkel kapcsolatos intézkedésekről szóló 19/1997. (VII. 4.) KTM rendelet

a) 2. §-ában a „jogerőre emelkedésével – fellebbezésre tekintet nélkül végrehajtható határozat esetében annak közlésével –” szövegrész helyébe a „véglegessé válásával – a határozat azonnali végrehajthatóságának kimondása esetén annak közlésével –”,

b) 7. § (4) bekezdésében és 10. § (2) bekezdésében a „jogerőre emelkedésétől” szövegrész helyébe a „véglegessé válásától”

szöveg lép.

***3. A barlangok nyilvántartásáról, a barlangok látogatásának és kutatásának egyes feltételeiről, valamint a barlangok kiépítéséről szóló 13/1998. (V. 6.) KTM rendelet módosítása***

**3. §**

(1) A barlangok nyilvántartásáról, a barlangok látogatásának és kutatásának egyes feltételeiről, valamint a barlangok kiépítéséről szóló 13/1998. (V. 6.) KTM rendelet (a továbbiakban: 13/1998. (V. 6.) KTM rendelet) 1. §-át megelőző alcímének címe helyébe a következő rendelkezés lép:

„Az Országos Barlangnyilvántartásból történő adatszolgáltatásokkal kapcsolatos fizetési kötelezettségek”

(2) A 13/1998. (V. 6.) KTM rendelet 9. § (1) bekezdésében a „Nyilvántartásból” szövegrész helyébe a „Tvt. 49. § (2) bekezdésében meghatározott nyilvántartásból (a továbbiakban: Nyilvántartás)” szöveg lép.

(3) Hatályát veszti a 13/1998. (V. 6.) KTM rendelet

a) 1-8. §-a,

b) 1. számú melléklete.

***4. A vad védelméről, a vadgazdálkodásról, valamint a vadászatról szóló 1996. évi LV. törvény végrehajtásának szabályairól szóló 79/2004. (V. 4.) FVM rendelet módosítása***

**4. §**

(1) A vad védelméről, a vadgazdálkodásról, valamint a vadászatról szóló 1996. évi LV. törvény végrehajtásának szabályairól szóló 79/2004. (V. 4.) FVM rendelet (a továbbiakban: 79/2004. (V. 4.) FVM rendelet)

a) 44. § (1) bekezdésében a „helyi szabályzatban” szövegrész helyébe a „vadászatra jogosult által elfogadott, az azonosító jel használatának részletes szabályait magába foglaló, a vadászat helyi rendjét részletesen tartalmazó szabályzatban (a továbbiakban: helyi szabályzat)” szöveg,

b) 79. § (2) bekezdésében az „a 18. számú melléklet II. részében foglaltak szerinti kiviteli engedélyét kell bemutatni” szövegrész helyébe az „engedélye szükséges” szöveg

lép.

(2) Hatályát veszti a 79/2004. (V. 4.) FVM rendelet

a) 17. § első mondata,

b) 20/D. §-a,

c) 20/E. § (2) bekezdés első mondata,

d) 21. § (1) bekezdése,

e) 27. § (2) bekezdés második mondata,

f) 27. § (3) bekezdés második mondata,

g) 54. § (2) bekezdése,

h) 89. §-a,

i) 18. számú melléklete.

***5. A fokozottan védett növény-, illetve állatfajok élőhelyén és élőhelye körüli korlátozás elrendelésének részletes szabályairól szóló 12/2005. (VI. 17.) KvVM rendelet módosítása***

**5. §**

(1) A fokozottan védett növény-, illetve állatfajok élőhelyén és élőhelye körüli korlátozás elrendelésének részletes szabályairól szóló 12/2005. (VI. 17.) KvVM rendelet (a továbbiakban: 12/2005. (VI. 17.) KvVM rendelet) 7. §-át megelőző alcímének címe helyébe a következő rendelkezés lép:

„***A korlátozás felülvizsgálata***”

(2) Hatályát veszti a 12/2005. (VI. 17.) KvVM rendelet 7. § (1) bekezdése.

***6. A hulladéklerakással, valamint a hulladéklerakóval kapcsolatos egyes szabályokról és feltételekről szóló 20/2006. (IV. 5.) KvVM rendelet módosítása***

**6. §**

(1) Hatályát veszti a hulladéklerakással, valamint a hulladéklerakóval kapcsolatos egyes szabályokról és feltételekről szóló 20/2006. (IV. 5.) KvVM rendelet

a) 8. § (1) bekezdése,

b) 15. § (5) bekezdése.

***7. A zajkibocsátási határértékek megállapításának, valamint a zaj- és rezgéskibocsátás ellenőrzésének módjáról szóló 93/2007. (XII. 18.) KvVM rendelet módosítása***

**7. §**

Hatályát veszti a zajkibocsátási határértékek megállapításának, valamint a zaj- és rezgéskibocsátás ellenőrzésének módjáról szóló 93/2007. (XII. 18.) KvVM rendelet

a) 1. § (4) bekezdése,

b) 5. §-a,

c) 5. és 6. számú melléklete.

***8. Az 50 MWth és annál nagyobb teljes névleges bemenő hőteljesítményű tüzelőberendezések működési feltételeiről és légszennyező anyagainak kibocsátási határértékeiről szóló 110/2013. (XII. 4.) VM rendelet módosítása***

**8. §**

(1) Az 50 MWth és annál nagyobb teljes névleges bemenő hőteljesítményű tüzelőberendezések működési feltételeiről és légszennyező anyagainak kibocsátási határértékeiről szóló 110/2013. (XII. 4.) VM rendelet

a) 9. § (3) bekezdésében a „határozatot közli” szövegrész helyébe a „határozatot tájékoztatás céljából megküldi”,

b) 9. § (3) bekezdésében az „eltérést haladéktalanul közli az Európai Bizottsággal” szövegrész helyébe az „eltérésről haladéktalanul tájékoztatja az Európai Bizottságot”,

c) 17. § (3) bekezdésében a „határozatban előírja” szövegrész helyébe az „az üzemeltetőt kötelezi”,

d) 17. § (4) bekezdésében a „közli” szövegrész helyébe a „tájékoztatás céljából megküldi”

szöveg lép.

***9. A vadászvizsgát megelőző tanfolyamról és a vadászvizsgáról szóló 126/2013. (XII. 17.) VM rendelet módosítása***

**9. §**

(1) A vadászvizsgát megelőző tanfolyamról és a vadászvizsgáról szóló 126/2013. (XII. 17.) VM rendelet (a továbbiakban: 126/2013. (XII. 17.) VM rendelet) 13. § (2) bekezdése helyébe a következő rendelkezés lép:

„(2) A vadászvizsga írásbeli kérdéseit, azok helyes válaszaival, továbbá a szóbeli kérdéseket (a továbbiakban együtt: kérdések), valamint a vizsgán használt képanyagot az OMVK állítja össze és a vadászati hatóság hagyja jóvá. A jóváhagyott kérdések, illetve a képanyag változásai is jóváhagyás-kötelesek.”

(2) A 126/2013. (XII. 17.) VM rendelet

a) 3. § (1) bekezdésében a „háromfős bizottság ellenőrzi” szövegrész helyébe a „háromfős bizottság az általános közigazgatási rendtartás szerint ellenőrzi” szöveg,

b) 3. § (7) bekezdésében a „jogerőre emelkedését” szövegrész helyébe a „véglegessé válását”,

c) 7. § (5) bekezdésében „a közigazgatási hatósági eljárás általános szabályai szerint” szövegrész helyébe „az általános közigazgatási rendtartás szerint eljárva” szöveg

lép.

(3) Hatályát veszti a 126/2013. (XII. 17.) VM rendelet 3. § (4) bekezdése.

***10. A halgazdálkodás és a halvédelem egyes szabályainak megállapításáról szóló 133/2013. (XII. 29.) VM rendelet módosítása***

**10. §**

(1) A halgazdálkodás és a halvédelem egyes szabályainak megállapításáról szóló 133/2013. (XII. 29.) VM rendelet (a továbbiakban: 133/2013. (XII. 29.) VM rendelet)

a) 7. § (1) bekezdésében a „jogerőre emelkedésétől” szövegrész helyébe a „véglegessé válásától”,

b) 26. §-ában a „jogerőre emelkedését” szövegrész helyébe a „véglegessé válását”,

(2) Hatályát veszti a 133/2013. (XII. 29.) VM rendelet

a) 4. és 5. §-a,

b) 9. § (1) és (2) bekezdése,

c) 11. § (4) bekezdése,

d) 20. § (9) bekezdés második mondata,

e) 31. § (4) bekezdése,

f) 34. § (2) és (3) bekezdése,

g) 37. és 38. §-a.

***11. Az egyes tevékenységek illékony szerves vegyület kibocsátásának korlátozásáról szóló 26/2014. (III. 25.) VM rendelet módosítása***

**11. §**

Hatályát veszti az egyes tevékenységek illékony szerves vegyület kibocsátásának korlátozásáról szóló 26/2014. (III. 25.) VM rendelet 5. § (7) bekezdése.

***12. A hulladékégetés műszaki követelményeiről, működési feltételeiről és a hulladékégetés technológiai kibocsátási határértékeiről szóló 29/2014. (XI. 28.) FM rendelet módosítása***

**12. §**

(1) A hulladékégetés műszaki követelményeiről, működési feltételeiről és a hulladékégetés technológiai kibocsátási határértékeiről szóló 29/2014. (XI. 28.) FM rendelet (a továbbiakban: 29/2014. (XI. 28.) FM rendelet)

a) 23. § (1) bekezdésében a „honlapján közzé kell tenni” szövegrész helyébe a „honlapján nyilvánosságra kell hozni”,

b) 23. § (1) bekezdésében a „közzé kell tenni a nyilvánosság számára” szövegrész helyébe a „nyilvánosságra kell hozni”,

c) 23. § (2) bekezdésében a „közzé kell tenni” szövegrész helyébe a „nyilvánosságra kell hozni”,

d) 23. § (3) bekezdésében a „közzéteszik” szövegrész helyébe a „nyilvánosságra hozzák”

szöveg lép.

(2) Hatályát veszti a 29/2014. (XI. 28.) FM rendelet 23. § (2) és (3) bekezdésében az „a nyilvánosság számára” szövegrész.

***13. Záró rendelkezések***

**13. §**

(1) Ez a rendelet 2018. január 1-jén lép hatályba.

(2) Hatályát veszti a halgazdálkodási vízterület különleges rendeltetésűvé nyilvánításának szabályairól szóló 44/2015. (VII. 28.) FM rendelet.